Qəzənfər Məmmədov

Qəzənfər Cəfər oğlu Məmmədov () — Azərbaycan-sovet dövlət və partiya xadimi, Azərbaycan Kommunist Partiyası Mərkəzi Komitəsinin katibi (1941–1945, 1946–1950).

 Həyatı 
Qəzənfər Cəfər oğlu Məmmədov 1905-ci ildə Bakı şəhərində fəhlə ailəsində anadan olmuşdur. Məktəbdə təhsil aldığı illərdə müxtəlif emalatxanalarda şagid olmuş, 1927-ci ilədək istehsalat müəssisələrində işləyərək fəhlə fakültəsində təhsilini davam etdirmişdir. O, 1928-ci ildən 1930-cu ilədək komsomol işində çalışmış, 1928-ci ildən ÜİK(b)P üzvlüyünə namizəd, 1931-ci ildən isə partiyanın üzvü olmuşdur.

Qəzənfər Məmmədov 1941-ci ilədək 12 il ərzində mətbuat orqanlarında çalışmışdır. O, əvvəlcə Azərbaycan LKGİ və BK orqanı olan "Gənc işçi" qəzetinin məsul katibi vəzifəsində işləmiş, sonra məsul redaktorun müavini, 1933-cü ildə isə bu qəzetin məsul redaktoru seçilmişdir. Mətbuatda işləməklə bərabər Azərbaycan Dövlət Universitetində də təhsil almışdır. Bir müddət sonra isə Azərbaycan K(b)P MK və BK-nın orqanı olan "Kommunist" qəzeti redaksiyasına işə göndərilmiş, burada partiya şöbəsinin müdiri, məsul katib, məsul redaktor müavini və məsul redaktor vəzifələrində işləmişdir.

1941-ci ilin mart ayında Qəzənfər Məmmədov Azərbaycan K(b)P Mərkəzi Komitəsində işə keçirilmiş, 1945-ci ilədək Mərkəzi Komitənin təbliğat-təşviqat üzrə katibi olmuşdur. 1945-ci ilin fevral ayında o, ÜİK(b)P MK yanında Ali Partiya Məktəbində oxumağa göndərilmiş, 1946-cı ildə təhsildən qayıtdıqdan sonra Azərbaycan K(b)P MK-nın kadrlar üzrə katibi seçilmişdir.

Qəzənfər Məmmədov 2-ci və 3-cü çağırış SSRİ Ali Sovetinin, 2-ci çağırış Azərbaycan SSR Ali Sovetinin deputatı seçilmiş, Azərbaycan KP MK-nın büro üzvü olmuşdur. "Lenin", "Qırmızı əmək bayrağı", "Şərəf nişanı" ordenləri, "Qafqazın müdafiəsinə görə" və "1941–1945-ci illər Böyük Vətən müharibəsində rəşadətli əməyə görə" medalları ilə təltif edilmişdir.

 İstinadlar 

Kateqoriya:Azərbaycan Kommunist Partiyası Mərkəzi Komitəsinin katibləri
Kateqoriya:Azərbaycan Kommunist Partiyası Mərkəzi Komitəsi bürosunun üzvləri
Kateqoriya:Azərbaycan Kommunist Partiyası Mərkəzi Komitəsinin üzvlüyünə namizədlər
Kateqoriya:Azərbaycan Kommunist Partiyası Mərkəzi Komitəsinin üzvləri
Kateqoriya:SSRİ Ali Sovetinin II çağırış deputatları
Kateqoriya:SSRİ Ali Sovetinin III çağırış deputatları
Kateqoriya:Azərbaycan SSR Ali Sovetinin II çağırış deputatları